МОТИВИ
към проект на „Инструкция за условията и реда за организиране, поддържане и достъп до електронния регистър на военнослужещите и цивилните служители – Информационна система „Автоматизирана система за управление на човешките ресурси“

Причината, която налага приемането на предложения проект на Инструкция, е възникналата необходимост от прецизиране на разпоредбите на Инструкцията и създаване на нови такива относно: структурата на информационната система, обучението на потребителите, процедурата по предоставяне на достъпа за работа на потребителите, функцията на софтуерния разработчик и задълженията, реда за обновяване на функционалните възможности и сигурността на личните данни.
Конкретните предложения за промени са в следните насоки:
1. Прецизиране на текстовете, регламентиращи отговорностите и задълженията на командира (началника) на военното формирование или ръководителя на съответната структура относно: организацията и контрола на процесите по въвеждане и актуализиране на данните, планирането и заявяването на потребностите от функционално обучение на лицата, определени за потребители на Информационната система.
2. Синхронизиране с промените в осигуряването на достъп до класифицирана информация на НАТО и ЕС, предизвикани от промени на Директивата по персонална сигурност AC/35-D/2000-REV8 на Комитета на НАТО по сигурността, както и на Задължителните указания на Държавната комисия по сигурността на информацията.
3. Създава се липсващата до момента длъжност „Софтуерен разработчик на Информационната система“ с функция да адаптира и поддържа приложния софтуер съобразно промените в нормативната база и на свързаните с него софтуерни средства и се определят задълженията му.
4. Въвежда се условие, че предоставянето на достъп за работа в Информационната система, е след получено удостоверение за преминато първоначално обучение на WEB страницата на информационната система в КИС „ЩИТ“.
5. Въвежда се регламент за реда за провеждане на първоначално, функционално и текущо обучение с потребителите за предоставяне на достъп и работа в Информационната система.
6. Създават се Раздели II и III, с които се регламентира редът за поддържане на информационната система (поддържане на данните, техническо поддържане и реда за извършване на промени в работните процеси на Информационната система при развитието ѝ).
7. Разширява се обхвата и функционалните възможности на информационната система, чрез внедряването на два допълнителни модула.
8. В Раздел IV се регламентира сигурността на личните данни в информационната система и реда за тяхното съхранение и използване.
Очакваният резултат от прилагането на проекта е подобряване на ефективността на информационната система.

